Document ID: 32014D0891

KOMISJONI RAKENDUSOTSUS,
8. detsember 2014,
millega muudetakse otsust 2011/163/EL nõukogu direktiivi 96/23/EÜ artikli 29 kohaselt kolmandate riikide esitatud kavade tunnustamise kohta
(teatavaks tehtud numbri C(2014) 9230 all)
(EMPs kohaldatav tekst)
(2014/891/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 29. aprilli 1996. aasta direktiivi 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ, (1) eriti selle artikli 29 lõike 1 neljandat lõiku ja artikli 29 lõiget 2,
ning arvestades järgmist:
(1)
Direktiiviga 96/23/EÜ on kehtestatud meetmed kõnealuse direktiivi I lisas loetletud ainete ja jääkide rühmade kontrollimiseks. Selle direktiivi kohaselt peavad kolmandad riigid, kellelt liikmesriigid võivad importida kõnealuse direktiiviga hõlmatud loomi ja loomseid tooteid, esitama jääkide seire kava, millega nähakse ette nõutavad tagatised. See kava peaks hõlmama vähemalt kõnealuse direktiivi I lisas loetletud jääkide ja ainete rühmi.
(2)
Komisjoni otsusega 2011/163/EL (2) kiideti heaks direktiivi 96/23/EÜ artikli 29 kohased kavad, mille on esitanud teatavad kõnealuse otsuse lisas loetletud kolmandad riigid ning mis hõlmavad selles loetelus osutatud loomi ja loomseid saadusi (edaspidi „loetelu”).
(3)
Mehhiko on praegu loetelus esindatud seoses muu hulgas hobuslastega. Kõige viimased komisjoni tehtud auditid Mehhikos on siiski kinnitanud tõsiseid puudusi Mehhiko ametiasutuste suutlikkuses teha usaldusväärseid kontrolle, eelkõige seoses sellega, et tõendada nõukogu direktiiviga 96/22/EÜ (3) keelatud ainete puudumist.
(4)
Seega tuleks Mehhikot käsitlev kanne hobuslaste puhul loetelust eemaldada.
(5)
Otsust 2011/163/EL tuleks seega vastavalt muuta.
(6)
Kaubandushäirete vältimiseks tuleks kehtestada üleminekuperiood Mehhikost pärit asjaomastele saadetistele, mis lähetati liitu enne käesoleva otsuse kohaldamise kuupäeva.
(7)
Käesoleva otsusega ette nähtud meetmed vaadatakse läbi alalises taime-, looma-, toidu- ja söödakomitees, võttes arvesse Mehhiko ametiasutuste esitatud tagatisi.
(8)
Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2011/163/EL lisa asendatakse käesoleva otsuse lisas esitatud tekstiga.
Artikkel 2
Liikmesriigid võtavad üleminekuajal, mis kestab kuni 1. märtsini 2015, vastu Mehhikost imporditud hobuslaste liha ja sellest valmistatud lihatoodete saadetisi, tingimusel et importija tõendab, et tooted on sertifitseeritud ja liitu lähetatud enne 15. jaanuari 2015.
Artikkel 3
Käesolev otsus on adresseeritud liikmesriikidele.
Brüssel, 8. detsember 2014

Labels: 3
18
6
20